Só skep die Beweging 'n toekoms vir Afrikaanse onderwys | Maroela Media
Die Afrikaanse private hoëronderwysinstelling Akademia sal eersdaags ook kan spog met sy 'n eie splinternuwe kampus in die ooste van Pretoria waar 6 000 studente voltyds sal kan studeer.
Die grond vir die kampus is reeds verkry en die oprigting van die kampus sal na verwagting R1,5 miljard beloop. Die eerste student wat lesings op die kampus sal bywoon, sal reeds in 2021 op 'n tussenkampus kan begin klas draf. Daar is ook planne om Akademia se sentrums dwarsoor die land verder uit te brei en tussen 30 en 40 bykomende grade word vir akkreditasie voorberei.
"Panyaza Lesufi, die Gautengs LUR vir onderwys, het stuipe gekry oor die kampus van Sol-Tech ter waarde van R300 miljoen wat nou gebou word. As Lesufi van Akademia se nuwe kampus hoor is ek bevrees die man gaan 'n beroerte kry," het dr. Dirk Hermann, bestuurshoof van Solidariteit, gesê.
Hermann is een van die sprekers by die Solidariteit Beweging se tweede Toekomsberaad wat Donderdag in Moreletapark, Pretoria, plaasvind. Hy het met Maroela Media gesels oor die beweging se planne vir werk en opleiding wat tot en met 2030 strek.
"Akademia se kampus sal 6 000 studente kan akkommodeer en maak voorsiening vir koshuise, studentelewe en sportvelde," het hy bygevoeg.
Hermann sê talle mense voel dat die land hulle opsygeskuif het. Daarom is een van Solidariteit se grootste uitdagings om weer 'n tuiste vir die Afrikanerkultuur en Afrikaanse taalgemeenskap tot in 2030 te skep waarin hulle vry, veilig en voorspoedig kan wees.
"Hierdie 2030-blyplan word Donderdag bekendgemaak nadat ons reeds die eerste Toekomsberaad se doelwitte behaal en in sommige gevalle oortref het. Die jongste plan moet ook uitgevoer word te midde van 'n onvriendelike staat wat verswak het," sê Hermann.
"Die era van staatsbestuur is verby. Dit is nou tyd vir selfbestuur. Dié plan is 'n gemeenskapplan, want hoe meer gemeenskap en hoe minder staat, hoe meer vryheid is daar."
Hermann het benadruk die tegnologiese moontlikhede van die Vierde Industriële Rewolusie en die veerkragtigheid van Afrikaanse jong mense gaan antwoorde bring op uitdagings in Suid-Afrika waarvoor daar nie voorheen enige antwoorde was nie.
"Dit is ons geslag se verantwoordelikheid om te doen wat ons moet doen. Dit is ons verantwoordelikheid om die roeping van ons tyd te volg. Hierdie toekomsberaad is deel van ons antwoord op ons verantwoordelikheid."
'n Netwerk van opleiding en werk
Hermann sê die Solidariteit Netwerk is 'n groepering van instellings binne die Solidariteit Beweging wat fokus op beroepe sodat daar 'n volle loopbaanpad saam met lede gestap word.
Akademia moet sorg vir hoë gehalte tersiêre onderrig in Afrikaans, terwyl die Skoleondersteuningsentrum (SOS) saam met sy vennote moet sorg dat daar in 2030 steeds wêreldgehalte, bekostigbare Afrikaanse onderwys is.
Die burgerregte-organisasie, AfriForum, help om die regte van skole te beskerm terwyl projekte soos Dink-of-Sink-debatkompetisie help met die ontwikkeling van kinders se kritiese denke.
Solidariteit Jeug help jong mense om voorbereid te wees om die arbeidsmark te betree en om in die mark geplaas te word. AfriForum Jeug wil vervreemding teenwerk en 'n ruimte bied waar jong mense soos eersteklasburgers voel.
Die beroepsopleidingkollege, Sol-Tech, het reeds 1 200 studente in die onderskeie fases van opleiding in sewe ambagte. Sodra die nuwe kampus in 2020 in gebruik geneem word, sal dit dié Afrikaanse private kollege se kapasiteit verdubbel en sy opleidingsaanbod vergroot.
Bo-Karoo-opleiding in Orania is 'n nuwe instelling wat fokus op bou-opleiding en die aanbied van ander vaardigheidskursusse.
S-Leer is op sy beurt verantwoordelik vir lewenslange leer. Dit plaas mense aan die voorpunt van die kennisgolf en daar word beplan om teen 2030 'n honderd kursusse in verskeie vaardigheide aan te bied. Die kursusse is in Afrikaans en word met gemengde leermetodes aangebied.
Die Solidariteit Helpende Hand-studiefondssentrum administreer reeds 200 fondse en het reeds R200 miljoen aan 5 000 studente uitbetaal. Daar word beplan om teen 2030 'n studiefonds van R1 miljard vir studente te hê.
Geld vir hierdie projekte
"Die groot vraag wat mense dikwels vra is: Waar kom die geld vir al hierdie planne vandaan? Die bedryfskoste van hierdie instellings word deur ledegeld die klein bydraes van baie mense, studentegeld, donasies en bemarkingsveldtogte gefinansier," sê Hermann.
Dit is ook hier waar die eiendomsontwikkelingsmaatskappy Kanton in die prentjie kom.
"Kanton sal die eiendomsontwikkeling vir hierdie projekte hanteer. Sy bestaansrede is om lewensruimtes vir Afrikaans te bou. Die manier waarop dit gedoen word, is 'n vennootskap tussen kultuur en kapitaal. Dit bied aan beleggers 'n goeie finansiële en kulturele opbrengs terwyl hulle in eiendom belê."
Hermann sê dit is die grootste werkplan nog wat skole, loopbaankeuses, studiehulp, opleiding, werkvoorbereiding, internskappe, werkplasing, beroepsgildes, beskerming in die werkplek, lewenslange leer, medies en pensioen insluit.
"Die toekoms is nie reglynig nie en die geskiedenis se probleme en uitdagings wat onoorkombaar gelyk het, kan soos mis voor die son verdwyn.
"Donderdag se Toekomsberaad wil antwoorde bied en die roepingsbewustheid wat ons het om te doen wat ons moet doen, bevestig dit.
"Ons mag, ons kan, ons wil en ons moet. Ons bou om te bly."
Akademia opleiding SOS Toekomsberaad 2019
Lesufi is jaloers omdat als wat hul aanpak n mislukking is. go for it Solidariteit.
Ek hou van alles wat ek hier lees en kry sommer lekker! Welgedaan! Ek hoop Akademia is 'n groot sukses en indien wel sal my kinders daar gaan studeer. Ek is seker werkgewers sal voorkeur gee aan Akademia studente aangesien die kwalifikasies wêreldgehalte sal wees.
Dankie Dr. Hermann. Daar is nou hoop vir ons kleinkinders.
Hier word gewis groot gedink en fyn beplan. n Baie groot bonus wat met gemeenskapselfstandigheid verkry word, is die baie belangrike wat al in ons era al weg gekwyn het, en dit is arbeidstrots en n volkseie besef. Ek hoop dit blom weer in die toekoms. Baie geluk Solidariteit, Afri Forum en die baie ander betrokkenis.
Dr Dirk Hermann jy praat my taal. Afrikaners wat planne maak en dit imsit in aksie. Welgedaan!!!! Baie dankie